Document ID: 32006D0396

KOMISJONI OTSUS,
2. juuni 2006,
millega muudetakse otsust 2005/710/EÜ teatavate kaitsemeetmete suhtes seoses kõrge patogeensusega linnugripi kahtlusega Rumeenias
(teatavaks tehtud numbri K(2006) 2137 all)
(EMPs kohaldatav tekst)
(2006/396/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
ning arvestades järgmist:
(1)
Pärast kõrge patogeensusega viirusetüve H5N1 põhjustatud lindude gripi puhkemist Kagu-Aasias 2003. aasta detsembris võttis komisjon nimetatud haiguse vastu mitmed kaitsemeetmed, eelkõige komisjoni 13. oktoobri 2005. aasta otsuse 2005/710/EÜ, milles käsitletakse teatavaid kaitsemeetmeid seoses väga patogeense lindude gripi kahtlusega Rumeenias. (3)
(2)
Otsusega 2005/710/EÜ nähakse ette elusate kodulindude, elusate silerinnaliste lindude, tehistingimustes peetavate ja looduslike jahilindude, muude eluslindude kui kodulindude, sealhulgas lemmiklindude, kõnealuste liikide haudemunade ja teatavate muude lindudest valmistatud toodete impordi peatamine Rumeeniast.
(3)
Rumeenia on nüüd teavitanud komisjoni mitmest kõrge patogeensusega linnugripi kinnitust leidnud juhust ja mitmest vastavast kahtlusest Brasovi piirkonnas, mis ei kuulu otsuses 2005/710/EÜ loetletud Rumeenia piirkondade hulka. Rumeenia on edastanud teabe selle kohta, et nakatatud piirkonnas on võetud likvideerimis- ja tõrjemeetmed. Kõigis 42 Rumeenia piirkonnas kehtivad täiendavad bio-ohutusmeetmed.
(4)
Seoses praeguse haigusolukorraga Rumeenias tuleb laiendada Rumeenia ala, millest lähtuv asjakohane import ühendusse peatatakse.
(5)
Seepärast tuleks otsust 2005/710/EÜ vastavalt muuta.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD JÄRGMISE OTSUSE:
Artikkel 1
Otsuse 2005/710/EÜ lisa asendatakse käesoleva otsuse lisa tekstiga.
Artikkel 2
Liikmesriigid võtavad käesoleva otsuse järgimiseks vajalikud meetmed ning avaldavad need. Liikmesriigid teatavad nimetatud meetmetest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 2. juuni 2006

Labels: 3
17
18
6